
Finansiering av universitetets bruk av TSD
Etter at Enhet for internrevisjon (EIR) vurderte UiOs muligheter til å etterleve Kvalitetssystemet for medisinsk og helsefaglig forskning, ble det besluttet at all lagring og behandling av personsensitive data i forskning, skulle skje i Tjenester for sensitive data (TSD).
Finansiering av TSD-grunnpakke for universitetets brukere
I oppfølgingen av denne beslutningen, ble det estimert at maksimalt 100 forskningsprosjekt ved universitetet måtte være i TSD for å etterleve Kvalitetssystemet. På det grunnlaget ble det beregnet en omtrentlig årlig kost på 6 millioner kroner for drift av TSD for å opprettholde dette nødvendige IT-tilbudet for universitetets forskere. Ved siden av løpende drift, skulle dette beløpet dekke løpende investeringer og noe videreutvikling av løsningen. Tildelingen ble 4 millioner kroner årlig i satsingsmidler og det ble presisert at disse midlene kun skulle dekke løpende drift, men ikke investeringer og videreutvikling.
De opprinnelige estimatene ble gjort i en tidlig fase og på et svært spinkelt datagrunnlag. I dag er det rundt 220 UiO-eide prosjekter i TSD. Dersom prosjekter der universitetet er deltaker telles med, blir tallet 300 av totalt 400 aktive prosjekter. For tiden er det rundt 1200 UiO-brukere av TSD. Både antall prosjekter og antall brukere er økende. Samtidig brukes TSD til nye formål, noe Institutt for helse og samfunn sin bruk av TSD for et helt masterkull, er et eksempel på. 
Med økt bruk stilles det også høyere krav til støttetjenester og raskere responstider for brukerstøtte, registrering og oppretting av prosjekter med mer. I tillegg vil den nye personvernforordningen (GDPR) med stor sannsynlighet øke betydningen og bruk av TSD for forsknings- og utdanningsvirksomheten ved universitetet.
Intensjonen med bevilgningen av satsingsmidlene til TSD, var å gi universitetets TSD-brukere en gratis grunnpakke som imøtekommer kravet i Kvalitetssystemet. Med utgangspunkt i dagens bruk av TSD er det estimert at det er nødvendig med en dobling av satsingen til 8 millioner kroner årlig for å kunne drifte og opprettholde dette tilbudet i samsvar med økt behov. 
Alternativet til en slik satsning vil være å fakturere TSD-prosjektene for deler av grunnpakken. Dette vil ramme mindre prosjekter med begrensete midler og bruk av TSD til undervisningsformål der mulighetene for prosjektfinansiering er små. For universitetet representerer dette en stor fare for at aktivitet som i følge kravene i Kvalitetssystemet skal være i TSD, ‘lekker’ ut til løsninger som ikke imøtekommer de samme kravene. Faren for å bli eksponert for brudd på Kvalitetssystemet og annet lov- og regelverk vil dermed øke betydelig.
Investeringsbehov i 2019
Ved tildelingen av de 4 millionene i satsingsmidler ble det sagt eksplisitt at disse kun skulle dekke drift og støtte for grunnpakken til universitetets TSD-brukere og ikke investeringer og videreutvikling. Utvidelse av maskinparken, oppgradering, videreutvikling og utvikling av ny funksjonalitet finansieres for mestepartens vedkommende av inntektene fra de eksterne TSD-prosjektene.
I forbindelse med beslutningen om at all forskning som behandlet personsensitive data skulle inn i TSD, ble det investert i maskinvare og lagring for universitetets TSD-brukere. 
Disse ressursene går ut på dato i 2019 og det er hverken tjenestemessig, funksjonelt eller økonomisk forsvarlig å strekke levetiden utover 2019. For å erstatte disse ressursene er det nødvendig med en engangssatsing i 2019 på 4 millioner kroner.
Satsingene oppsummert
Oppsummert så er det behov for to satsinger for å opprettholde tilbudet til universitetets TSD-brukere på dagens nivå:
Økning av den årlige satsingen til drift og støtte av grunnpakken til universitetets TSD-bruker med 4 millioner kroner
[bookmark: _GoBack]En engangssatsing i 2019 på 4 millioner kroner til investering i utstyr som er nødvendig for å kunne gi universitetets TSD-brukere samme tjenestetilbud som i dag etter 2019

